Siste: Nicki Bille vraket fra kveldens Bodø/Glimt-kamp

Spissens agent reagerer kraftig på politiets opptreden

SKUFFET OVER NIELSEN: Rosenborg-legenden Roar Strand (innfelt) mener grensen bør være nådd for Rosenborg overfor den danske spissen Nicki Bille Nielsen etter en ny episode på byen. Foto Frode Hansen/Geir Otto Johansen/VG

RBK-legenden Strand: Mener RBK bør kvitte seg med vraket Bille

Tidenes RBK-spiller Roar Strand mener Rosenborg ikke har noe annet valg enn å oppheve kontrakten med Nicki Bille Nielsen (26) etter nytt bråk på byen.

Oppdatert 20. mai 2016

Artikkelen er over seks år gammel

Roar Strand, som la opp i 2010 etter en eventyrlig klubbkarriere i Rosenborg, er skuffet over at det nå dukker opp en ny episode med den danske spissen.

Ekstra Bladet skriver mandag morgen at den danske spissen skal ha bitt en politimann i armen etter at det først ble brukt pepperspray på ham natt til fredag i København.

Strand er klar på at Rosenborg bør si at nok er nok til den danske spilleren og kvitte seg med ham.

- De har ikke noe valg slik jeg ser det. Det er kanskje ikke jeg som skal uttale meg om det. Men jeg tror det er mange som er enig, sier Roar Strand til VG.

- Mener du selv at klubben bør oppheve kontrakten?

- Ja, når man begynner å bite en politimann i armen, da er grensen passert, sier Strand.

I en pressemelding opplyser RBK at Nicki Bille Nielsen er vraket fra troppen til kveldens kamp mot Bodø/Glimt.

- Saken er uheldig og vi vil gjøre alt for å komme til bunns i den. Klubben har valgt å utelate Nicki fra dagens tropp mot Bodø/Glimt mens den jobber med å skaffe fakta i saken, heter det i pressemeldingen.

Styreleder Ivar Koteng innrømmer at dette «utvilsomt er en uheldig episode for oss».

- Men det er kanskje ikke helt overraskende at den kommer, sier Koteng til VG.

- Nå vil vi bruke et døgn på å tenke oss om, så får vi se hva vi foretar oss i løpet av tirsdag eller onsdag. Vi får høre litt hva spilleren sier selv og sjekke detaljer. Vi skal uansett ikke handle i affekt, sier RBK-toppen til VG.

- Sender dårlig signal

RBK-legenden, som spilte i klubben fra 1989-2010, tror også Rosenborg nå kommer til å oppheve kontrakten med Nicki Bille Nielsen, hvis ikke de får solgt den danske spissen innen kort tid.

Strand tror spillergruppen reagerer på at lagkameraten igjen havner i en ny episode med bråk på byen, denne gang i København.

- Han lovet sist at han ikke skulle gjøre det igjen,. Da blir man skuffet. Han er en brukbar spiller så det er synd for laget, uten at han har prestert på topp. Men han er en av spillerne på laget så det er synd. Det er ikke bra at dette skjer gang på gang. Alle kan være uheldig en gang. Men dette sender for dårlig signal. Han er et forbilde for mange i Trondheim og dette er ikke bra, sier Strand.

Vil ha fakta på bordet

Klubbledelsen har tidligere vært tydelig på at nye episoder, etter den skriftlige advarselen i høst, vil få svært alvorlige følger for danskens fremtid i klubben. Det har blitt antydet at det vil være kroken på døren for dansken i klubben.

Da VG pratet med daglig leder Tove Moe Dyrhaug mandag morgen vil hun først ha fakta på bordet i saken.

Hun ville ikke kommentere hvordan dansken selv har forklart saken for klubbens sportslige ledelse.

Reagerer kraftig

Nicki Billes agent reagerer kraftig på at hans klient er blitt siktet for vold mot offentlig tjenestemann.

- Hvordan kan man bruke pepperspray mot en mann som står og sparker til en parkeringsautomat? Det fatter jeg ikke. Det virker som saken er blåst ut av alle proporsjoner, sier Nikola Juric til Ekstra Bladet.

Spilleragenten er klar på at også han ville blitt skikkelig «sur» hvis han hadde fått en dose pepperspray av den grunn.

- Man skal jo nesten trekke våpen før politiet skal føle at det er nødvendig å bruke pepperspray, sier Juric.

I politirapporten som Ekstra Bladet omtaler var det en «ytterst opphisset» Nielsen som ble pågrepet klokken 00.40 natt til langfredag.

Prinsipielt forskjellige ting

Otto Ulseth som tidligere var sportsredaktør i Adresseavisen og blant annet har trent Tromsø, har fulgt klubben tett i årevis.

Han mener klubbledelsen håndterte bråket rundt Nielsen bra i høst, da de ga ham en skriftlig advarsel etter en natt i fyllearresten.

- Jeg tror dette blir problematisk for RBK. Men fortsatt så er det slik at det han holder på med på fritiden i København i prinsippet ikke har noe med arbeidsforholdet hans i RBK å gjøre, sier Ulseth som antar at klubben ikke har grunnlag for å oppheve kontrakten med den danske spissen.

Publisert: 21.04.14 kl. 11:45 Oppdatert: 20.05.16 kl. 01:01

Les også

Mer om Rosenborg BK